บอกเลยว่าครั้งนี้เป็นครั้งแรกของผมเลยครับ ที่ได้เข้ามานั่งทานอาหารในร้านที่มีบรรยากาศหรู ๆ แบบนี้ ซึ่งที่นี่จะมีอะไรที่ดี และน่าสนใจบ้าง เดี๋ยวผมจะมารีวิวให้ทุกท่านได้อ่านกันดูครับ

North Hill's MIX เป็นหนึ่งในสาขาของร้าน Mix ที่หลายคนนั้นน่าจะรู้จักกันเป็นอย่างดีอยู่แล้ว ส่วนจุดเด่นของที่นี่ก็คือเรื่องความสวยงามของบรรยากาศภายในร้าน โดยเฉพาะที่ระเบียงด้านนอกที่สามารถนั่งดูวิวของดอยสุเทพได้แบบ Panorama เลยนะตัวเธอว์

ส่วนที่นั่งด้านในก็ใช่ย่อยครับ ที่นี่มีให้เลือกนั่งด้วยกันประมาณ 3 โซน โดยห้องแรกจะเป็นสีขาวบริสุทธิ์ และที่อยู่ติด ๆ กันจะเป็นห้องโทนสีน้ำตาลเข้มครับ ซึ่งทั้งสองห้องนี้ก็สามารถนั่งชมวิวดอยสุเทพได้เหมือนกัน และห้องสุดท้ายนั้นจะอยู่ด้านหลังสุดเป็นห้องที่มีบาร์ค็อกเทลครับ ส่วนตัวแล้วผมชอบห้องนี้นะ มันดูลึกลับ และ มีเสน่ห์ดีครับ

มาถึงเรื่องอาหารกันบ้างดีกว่า วันนี้ผมจัดไปทั้งหมด 3 เมนูของคาว 1 เมนูของหวาน และ 2 เมนูของเมา อิอิ

มาเริ่มต้นอาหารจานแรกกันด้วย "ยำถั่วพูทะเลไข่ออนเซ็น" (195 บาท) หนึ่งในเมนูของโปรดเลยครับ โดยที่ร้านนี้ก็ได้ทำให้มันกลายเป็นจานที่พิเศษยิ่งขึ้น ด้วยรสชาติที่เข้มข้นแต่กลมกล่อม กลิ่นหอมที่อ่อนโยนแต่แฝงไว้ด้วยความจัดจ้าน เสิร์ฟมาพร้อมไข่ออนเซ็น และ หมึกตัวโตรอบจาน 

"พะแนงซี่โครงหมู 36 ชั่วโมง" (325 บาท)จานนี้ผมยกให้เป็นทีเด็ดประจำมื้อนี้เลยครับ พะแนงที่มีทั้งความจัดจ้านและกลมกล่อมรวมกันไว้ในจานเดียว เสิร์ฟมาพร้อมเนื้อซี่โครงหมูชิ้นโตที่ผ่านการซูวีมาแล้วเป็นเวลากว่า 36 ชั่วโมง จึงทำให้เนื้อหมูมีความนุ่ม และรสชาติที่ซึมเข้าไปนั้นหอมหวานยิ่งขึ้น! โดยรวมแล้วมีเสน่ห์เหลือเกิน

"ปลาเต๋าเต้ยผัดฉ่า" (850 บาท) เป็นอีกจานที่โอเคเลย ปลาเต๋าเต้ยตัวโต เนื้อแน่น ไม่เละ มีความหวานและนุ่มอยู่แบบเต็มปากเต็มคำ หั่นเป็นชิ้นใหญ่พอดีคำ กินแล้วรู้สึกได้ถึงรสชาติที่จัดจ้านร้อนแรงในแบบของผัดฉ่าเลยครับ 

มาต่อกันด้วยของหวาน "แอปเปิ้ลคาราเมลเฟรนช์โทสต์" (175 บาท) เฟรนช์โทสต์สูตรเฉพาะของร้าน Mix เสิร์ฟมาพร้อมไอศกรีมวานิลลา และ แอปเปิ้ลที่เคี่ยวในซอสคาราเมล จากนั้นก็ราดด้วยคาราเมลซอสอีกครั้งหนึ่ง บอกเลยว่าคนชอบความหวาน ถูกใจกันอย่างแน่นอนครับ

ปิดท้ายด้วย ค็อกเทลอีกซัก 2 แก้วก็แล้วกันนะ เริ่มต้นด้วย Return to the Innocence (230 บาท) เป็นแก้วที่จัดว่าเด็ด และดูดตื่นตา ตื่นใจดีครับ เพราะมีการใช้ความเย็นเข้ามาร่วมด้วย ดูตอนที่ บาร์เทนเดอร์ทำก็เพลินตาดีครับ Atmosphere (165 บาท) แก้วนี้จัดเป็นแบบสวยงาม แต่ทั้งนี้ทั้งนั้น ทุกแก้วรับประกันความเมาจ่ะ